Zelený mužík (mimozemšťan)

náhľad|„Zelení mužíkovia“ na titulke vydania amerického časopisu ''Fantastic Novels'' z januára 1951
**(Malý) zelený muží(če)k** (iné názvy pozri nižšie) je (spravidla žartovné) synonymné označenie (spravidla inteligentného a/alebo humanoidného) mimozemšťana, prípadne špeciálne Marťana, a to najmä stereotypného mimozemšťana z klišéovitej science-fiction. V angličtine sa v tomto význame vyskytuje od roku 1907, bežnejšie ale až od konca 30. rokov 20. storočia; neskôr sa rozšíril do iných jazykov.

V užšom zmysle pojem označuje len stereotypných humanoidných mimozemšťanov, ktorí majú zelenú (a nie napríklad sivú) kožu alebo zelený oblek, a prípadne aj veľkú hlavu, a sú menší (prípadne občas rovnako vysokí) ako ľudia. Ide o pojem buď z klišéovitej (staršej) science-fiction alebo z ojedinelých starších hlásení pozorovaní mimozemšťanov alebo sa tento pojem používa posmešne, najmä na označenie (údajne) absurdného predmetu záujmu (t. j. čudesných mimozemšťanov) rôznych ufológov a (údajne) dôverčivých ľudí. Z celkového počtu hlásení (údajných) pozorovaní mimozemšťanov predstavuje tento (teda zelený) typ mimozemšťana zanedbateľné množstvo, najčastejšie sú hlásení siví a rozliční iní nezelení mimozemšťania.

Tento článok sa zaoberá len zelenými mužíkmi v užšom zmysle, o mimozemšťaňoch všeobecne pozri článok mimozemšťan.

## Názvy
Slovenské názvy sú: **zelený mužík** (množné číslo: *zelení mužíci/mužíkovia*), **malý zelený mužík** (mn. č. *malí zelení mužíci/mužíkovia*), **zelený mužíček**, **malý zelený mužíček**, **malý zelený človek** (mn. č. *malí zelení ľudia*), **zelený človiečik**, **malý zelený človiečik**, zriedkavo **malý zelený muž**, v množnom čísle aj: **zelení ľudkovia** či **malí zelení ľudkovia**.

Anglický názov je *little green man*, resp. v množnom čísle *little green men*. Skratka je *LGM*.
## Príklady hlásení zelených mimozemšťanov
Príklady udalostí, ktorých svedkovia opísali prítomnosť zelených mimozemšťanov:
* údajné zabitie humanoidnej bytosti *„zelenej farby vysokej nanajvýš osemnásť palcov *[46 cm]*“* psami na farme pri meste Farmersville v Texase v roku 1913, ktoré bolo medializované v roku 1978,
* pozorovanie oregonského farmára Billa Scheninga, ktorý tvrdil, že 24. júna 1947 nad poľom videl *„sférický objekt vznášajúci sa päť alebo šesť stôp *[152 až 183 cm]*“*, pričom pod ním sa nachádzali *„dvaja mužíčkovia v zelených skafandroch s bielymi helmami *[...]* vysokí nanajvýš 3 stopy *[91 cm]*“*,
* údajný únos brazílskeho nočného strážnika Antonia Carlosa Ferreiru 18. júna 1979, ktorého sa zúčastnilo *„dvanásť odlišných mimozemšťanov z dvoch odlišných, no zjavne príbuzných druhov *[...]*. Jedna skupina pozostávala z humanoidov s pokožkou zelenej farby, s jemnými tmavými vlasmi, tenkými perami a nosmi, s veľkými očami a špicatými ušami. *[...]* Všetky *[bytosti]* boli štyri stopy *[122 cm]* vysoké a odeté v bielych rovnošatách a s rukavicami.“*,
* stretnutie rančera pri texaskom meste Waco, ktorý podľa ufologičky Lindy Moulton Howe spozoroval *„dvoch zelenkastých humanoidov s mandľovými očami a s veľkými hlavami v tvare vajca“* pri tom, ako odvádzali jedno z jeho teliat.

## Referencie

## Iné projekty
}

Kategória:Mimozemšťania